1793-ban belépett a hadseregbe, gyorsan lépdelt a ranglétrán, ezredesként küzdött a vendée-i háborúban a királypárti lázadók ellen és dandártábornokként Hondschooténál. 1795-ben a francia fővárosban a vendémiaire-i felkelés elfojtásában működött közre. Részt vett Napóleon 1796–97-es itáliai hadjáratában és 1798-ban francia mintára alakította át a Helvét Köztársaságot. 1799-ben a Batáviai Köztársaságba küldték, hogy az országot az angolok tervezett támadása ellen megvédelmezze; ugyanannak az évnek őszén megverte Abercromby angol tábornokot Bergennél, York herceget pedig Alkmaarnál kapitulációra kényszerítette.